JUDr. **Metod Špaček**, Ph.D. (\* 27. január 1975, Šaľa) je slovenský diplomat, úradník, právnik a bývalý univerzitný pedagóg, ktorý od 16. januára 2021 pôsobí ako vedúci Kancelárie prezidenta Slovenskej republiky (SR). Známy je najmä tým, že sa dlhodobo venuje slovensko-maďarskému medzinárodnému sporu vo veci Sústavy vodných diel Gabčíkovo-Nagymaros.

Štúdium
-------

Po gymnaziálnom štúdiu v Galante (1989 – 1993) absolvoval magisterské štúdium (1993 – 1998) a rigorózne konanie (1998 – 1999) v odbore právo na Právnickej fakulte Univerzity Komenského v Bratislave (PraF UK). Neskôr absolvoval doktorandské štúdium medzinárodného, európskeho a ústavného práva na Právnickej fakulte Univerzity Karlovej v Prahe (2006 – 2012).

Diplomatická a úradnícka kariéra
--------------------------------

V rokoch 1998 – 2021 pôsobil na Ministerstve zahraničných vecí Slovenskej republiky (od 1. októbra 2012 Ministerstvo zahraničných vecí a európskych záležitostí Slovenskej republiky [MZVaEZ SR]), a to v rokoch 1998 – 2001 ako referent odboru medzinárodného práva, v rokoch 2001 – 2005 ako právny poradca Stálej misie SR pri Organizácii Spojených národov v New Yorku, v rokoch 2005 – 2006 ako vedúci oddelenia všeobecného medzinárodného práva odboru medzinárodného práva, v rokoch 2007 – 2010 ako riaditeľ kancelárie štátnej tajomníčky a v rokoch 2010 – 2014 ako zástupca mimoriadneho a splnomocneného veľvyslanca SR v Budapešti, Petra Weissa (veľvyslancom v rokoch 2009 – 2013) a následne Rastislava Káčera (2013 – 2018). Napokon v rokoch 2014 – 2021 pôsobil ako riaditeľ odboru medzinárodného práva ministerstva.

Od roku 2000 sa aktívne venuje slovensko-maďarskému sporu vo veci Sústavy vodných diel Gabčíkovo-Nagymaros, pričom od roku 2005 bol členom vládnej delegácie SR pre rokovania o implementácii rozsudku Medzinárodného súdneho dvora (MSD) v Haagu a vedúcim slovenskej časti slovensko-maďarskej pracovnej skupiny pre právne otázky implementácie rozsudku MSD. 15. januára 2017 ho vláda SR vymenovala do funkcie svojho splnomocnenca v konaní pred MSD v tejto veci.

Od 16. januára 2021 je vedúcim Kancelárie prezidenta Slovenskej republiky, nahradzujúc tak diplomata Štefana Rozkopála, ktorý kanceláriu viedol od júla 2015.

15. decembra 2022 v podvečerných hodinách sa pokúsil, v mene Kancelárie prezidenta Slovenskej republiky, prijať podanie demisie vtedajšieho ministra financií SR Igora Matoviča. Od Matoviča prebral podpísanú listinu a potvrdil jej prijatie. Následne chcel Matovičovi odovzdať kópiu demisie, avšak Matovič mu z rúk vytrhol kópiu aj originál s tým, že „si to rozmyslel". Následne bola vláde Eduarda Hegera, ktorej členom bol v tom čase aj Matovič, ešte v ten istý deň vyslovená nedôvera NR SR.

Pôsobí ako podpredseda Slovenskej spoločnosti pre medzinárodné právo pri Slovenskej akadémii vied a ako predseda slovenskej pobočky neziskovej organizácie International Law Association.

Pedagogické pôsobenie
---------------------

Popri svojej práci na ministerstve zahraničia v rokoch 2017 – 2021 tiež pôsobil ako odborný asistent na Katedre medzinárodného práva a medzinárodných vzťahov PraF UK.

V súčasnosti spolupracuje s Katedrou medzinárodného a európskeho práva Právnickej fakulty Trnavskej Univerzity v Trnave.

Vybraná personálna bibliografia
-------------------------------

* Špaček, Metod (2019), „(Ne)uzavretý spor Gabčíkovo - Nagymaros", *Aktuálne otázky medzinárodného práva : zborník príspevkov vydaný pri príležitosti 70. narodenín doc. JUDr. Petra Vršanského, CSc.* (1. vyd.), Bratislava: Wolters Kluwer SR, str. 411-422, ISBN  978-80-571-0030-0

Referencie
----------

1. 1 2 3  Metod Špaček. In: *Osoby, ktoré získali titul na UK*, Bratislava: Univerzita Komenského v Bratislave, c2015 (vyd. [s. d.]), dost. 2022-09-20
2. ↑  „Kodifikácia pravidiel diplomatickej ochrany", *Charles University Digital Repository*, Praha: Univerzita Karlova, Ústřední knihovna, c2017 (vyd. [s. d.]), dost. 2022-09-20
3. 1 2 3 4  *Vedúci kancelárie*, Bratislava: Kancelária prezidenta Slovenskej republiky, c2022 (vyd. [s. d.]), dost. 2022-09-20
4. ↑  TASR (2017), „Novým splnomocnencom vlády pre vodné dielo Gabčíkovo bude M. Špaček", *Teraz.sk* (Bratislava: Tlačová agentúra Slovenskej republiky), 2017-02-15, dost. 2022-09-20
5. ↑  *Novým vedúcim KP SR je Metod Špaček*, Bratislava: Kancelária prezidenta Slovenskej republiky, 2021 (vyd. 2021-01-18), dost. 2022-09-20
6. ↑  *Štefan Rozkopál*, Bratislava: Kancelária prezidenta Slovenskej republiky, 2020 (vyd. 2020-11-02), dost. 2022-09-20
7. ↑   *Prihlásenie na Facebook* [online]. Facebook, [cit. 2022-12-16]. Dostupné online.
8. ↑   *Vedúci prezidentskej kancelárie Špaček: Matovič mi podpísanú demisiu aj s kópiou vytrhol z rúk | Vedúci prezidentskej kancelárie Špaček: Matovič mi podpísanú demisiu aj s kópiou vytrhol z rúk Počas celého aktu podávania demisie Matovič telefonoval.... | By SME | Facebook* [online]. www.facebook.com, [cit. 2022-12-16]. Dostupné online.
9. ↑  ŠODOR, František. *Vláda Eduarda Hegera padla* [online]. Správy RTVS, 2022-12-15, [cit. 2022-12-16]. Dostupné online.
10. ↑  K publikačnej činnosti pozri bližšie: *Publikačná činnosť pracovníkov*, Bratislava: Univerzita Komenského v Bratislave, c2022 (vyd. [s. d.]), dost. 2022-09-20